Tyd vir preie om kalklig te betree | Netwerk24
Tyd vir preie om kalklig te betree
Errieda du Toit kyk deesdae met ander oë na preie. Foto's: IAN DU TOIT
Hoewel dit gebruik word in 'n mirepoix – die klassieke aromatiese basis van ui, wortel, seldery en prei wat vir aftreksel en souse gebruik word – bly dit maar 'n onbesonge bestanddeel. Selfs in my groot versameling kookboeke gewy aan groente, verskyn preie meestal net in 'n ondersteunende rol.
Hierdie ding dat prei hom in die agtergestoeltes bevind is so uitgedien as die dae van "agter elke man". Ons gaan so aan wanneer die seisoen se eerste artisjokke en aspersies op die winkelrakke verskyn, maar swyg oor die prei. Al is preie reg deur die jaar beskikbaar, moet dit ons nie ontneem van die vreugde van 'n lenteprei nie.
Met 'n onlangse besoek aan Kalmoesfontein, die Badenhorst-familie se wynplaas op Paardeberg, beleef ek 'n prei-keerpunt. Charl Badenhorst, sjef by Ou Huis op die plaas, pak stingel ná stingel op die braairooster uit, en rooster dit in die fel hitte van 'n houtgestookte pizza-oond tot die prei se blare mahoniebruin is, die punte geskroei en die binneste vurksag.